Obecné zastupiteľstvo v Ohradoch podľa § 11 ods. 4 zák. SNR č. 369/1990 Zb. o obecnom zriadení v znení neskorších zmien a doplnkov (ďalej len „zák. č. 369/1990 Zb.“)  a na základe  Štatútu Obce Ohrady 
v y d á v a    

 

Organizačný   poriadok

Obecného   úradu   v OHRADOCH
 

§ 1

(1) Organizačný poriadok Obecného úradu v Ohradoch je základnou organizačnou právnou normou obecného úradu a je záväzný pre všetkých zamestnancov pracujúcich na obecnom úrade.

(2) Organizačný poriadok upravuje vnútornú organizáciu úradu, najmä jeho organizačné členenie, pôsobnosť a vnútornú právomoc jednotlivých útvarov, zásady riadenia, zásady organizačnej štruktúry úradu a tiež ich vzájomné vzťahy.

 

Prvá hlava

Právne postavenie obecného úradu

§ 2

(1) Obecný úrad je výkonným orgánom obecného zastupiteľstva a starostu.

(2) Obecný úrad zabezpečuje v súlade s platnou právnou úpravou:

a) písomnú agendu orgánov obce a orgánov obecného zastupiteľstva a je podateľňou a výpravňou písomností obce

b) odborné podklady  a iné písomnosti na rokovanie obecného zastupiteľstva a  komisií,

c) vypracúva písomné vyhotovenia všetkých rozhodnutí starostu vydaných v správnom konaní, vykonáva všeobecne záväzné nariadenia obce, uznesenia obecného zastupiteľstva  ako aj rozhodnutia starostu.

(3) Obecný úrad najmä:

· zabezpečuje písomnú agendu všetkých orgánov obce – t.j. obecného zastupiteľstva, starostu, komisií obecného zastupiteľstva a pod.
· je podateľňou a výpravňou písomností obce,

· zabezpečuje odborné podklady a iné písomnosti pre rokovanie obecného zastupiteľstva,

· zhromažďuje podkladový a právny materiál pre vydávanie rozhodnutí starostu a vypracúva písomné rozhodnutia starostu (v rozsahu a podľa zák. SNR č. 511/1992 Zb. o správe daní a poplatkov v znení neskorších zmien a doplnkov ako aj zák. č. 71/1967 Zb. o správnom konaní),

· vykonáva všeobecne záväzné nariadenia obce, uznesenia obecného zastupiteľstva a rozhodnutia starostu,

· zabezpečuje na požiadanie poslancom obecného zastupiteľstva potrebné podklady a odbornú pomoc pri plnení úloh vyplývajúcej z platnej právnej úpravy.

 

§ 3

Právne postavenie obecného úradu

(1) Vnútornú organizáciu obecného úradu určuje na návrh starostu obecné zastupiteľstvo.

(2) Obecný úrad nie je právnickou osobou (§ 1 ods. 1 zák. 369/1990 Zb.).

Obecný úrad nemá právnu subjektivitu.

(3) Obecný úrad má nasledovné sídlo:

 

Obecný úrad  v Ohradoch 

Nový rad 267/8

PSČ   930 12

 

§ 4

Financovanie a hospodárenie obecného úradu

(1) Financovanie a hospodárenie obecného úradu tvorí súčasť rozpočtu obce na ten ktorý rok.

Rozpočet obce musí obsahovať samostatnú položku obsahujúcu rozsah objemu mzdových prostriedkov ako aj rozsah finančných prostriedkov určených na nákup technických prostriedkov.

(2) Objem mzdových prostriedkov a rozsah technických prostriedkov potrebných na činnosť úradu v tom ktorom roku určuje obecné zastupiteľstvo, spravidla najneskôr na svojom prvom zasadnutí v roku.

(3) Obecné zastupiteľstvo môže vo výnimočných a dostatočne odôvodnených prípadoch objem mzdových prostriedkov upraviť v priebehu kalendárneho roka, spravidla na návrh starostu.

Týmito výnimočnými prípadmi sú najmä:

· nová právna úprava,

· organizačné zmeny,

· systémové opatrenia.

(4) Podmienky nakladania s finančnými prostriedkami upravujú „Zásady nakladania s finančnými prostriedkami Obce Ohrady.

Tieto zásady sa v plnom rozsahu vzťahujú aj na činnosť obecného úradu.

 

Druhá hlava

Postavenie   volených   orgánov

vo  vzťahu  k obecnému  úradu

§ 5

Postavenie obecného zastupiteľstva
(1) Obecné zastupiteľstvo vo vzťahu k obecnému úradu vykonáva a plní nasledovné úlohy:

· schvaľuje Organizačný poriadok obecného úradu a jeho prípadné zmeny a doplnky,

· určuje vnútornú organizáciu obecného úradu,

· rozhoduje vo veciach týkajúcich sa nakladania a hospodárenia so zvereným majetkom a so zverenými finančnými prostriedkami,

· schvaľuje najdôležitejšie úkony týkajúce sa majetku obce a finančných zdrojov obce a kontroluje finančné hospodárenie s ním,

· schvaľuje rozpočet obce – včítane časti týkajúcej sa obecného úradu – jeho zmeny a kontroluje jeho čerpanie.

(2) Obecné zastupiteľstvo rozhoduje aj o ďalších veciach, pokiaľ je toho názoru, že je to v dôležitom obecnom záujme a je to v súlade s ust. § 11 ods. 4 prvá veta zák. č. 369/1990 Zb.

(3) Obecné zastupiteľstvo nie je oprávnené a nemôže zasahovať do výlučnej právomoci a pôsobnosti starostu obce (§ 13 ods. 4 cit. zákona).

 

§ 6

Postavenie starostu

(1) Starosta je predstaveným obce a najvyšším výkonným orgánom obce.

(2) Starosta je štatutárnym orgánom v majetkovo - právnych vzťahoch obce a v pracovnoprávnych vzťahoch zamestnancov obce, v administratívnoprávnych vzťahoch je správnym orgánom. V daňových a poplatkových vzťahoch je daňovým orgánom.

(3) Zastupuje obec navonok vo vzťahu ku všetkým fyzickým a právnickým osobám.

(4) Starosta je voleným orgánom obce a volia ho obyvatelia obce v priamych voľbách.

(5) Na pracovno-právne postavenie starostu sa vzťahuje osobitný právny predpis.

(6) Starosta vo vzťahu k obecnému úradu vykonáva a plní najmä tieto úlohy:

· vykonáva správu obce v súlade so zákonmi, Štatútom obce Ohrady a všeobecne záväznými nariadeniami obce,

· rozhoduje vo všetkých veciach správy obce, ktoré nie sú zákonom, Štatútom obce Ohrady alebo týmto organizačným poriadkom vyhradené obecnému zastupiteľstvu,

· v pracovno-právnych a mzdových otázkach plní úlohu vedúceho organizácie,

· schvaľuje výdavkové položky (doklady, faktúry),

· udeľuje plnú moc k zastupovaniu obce v právnych záležitostiach,

· schvaľuje podanie žalôb.

(7) Starosta môže delegovať niektoré právomoci aj na iné osoby, pokiaľ to pripúšťa zákon a tento Organizačný poriadok Obecného úradu v Ohradoch.
 

§ 7

Postavenie zástupcu starostu k obecnému úradu

(1) Starostu zastupuje zástupca starostu, ktorého poverí novozvolený starosta v súlade s § 13b zákona č. 369/1990 Zb. o obecnom zriadení v znení neskorších predpisov
       Poverením do funkcie zástupcu starostu sa nezakladá jeho pracovný pomer k obci.

(2) Obec Ohrady poskytuje zástupcovi starostu za výkon činnosti odmenu, ktorú schvaľuje obecné zastupiteľstvo.

(3) Zástupca starostu zastupuje starostu v nasledovných oblastiach, ktoré podľa § 13b ods. 3 zák. č. 369/1990 Zb. vymedzilo obecné zastupiteľstvo:

· koordinuje činnosť medzi jednotlivými komisiami obecného zastupiteľstva a obecným úradom,

· zabezpečuje materiálno-technické a priestorové podmienky pre výkon činnosti poslancov obecného zastupiteľstva,

· koordinuje a zjednocuje činnosť komisií obecného zastupiteľstva,

· kontroluje prerokúvanie a riešenie návrhov, podnetov a pripomienok v komisiách,

· zabezpečuje kontakt medzi poslancami, starostom,

· podieľa sa spolu so starostom a zamestnancami obce na spracovaní koncepcie rozvoja jednotlivých oblastí života obce,

· zúčastňuje sa na previerkach, na kontrolách, na vybavovaní sťažností a oznámení, ktoré uskutočňujú orgány obce,

· vedie zasadnutia obecného zastupiteľstva v čase neprítomnosti starostu obce,

· vedie komisiu verejného obstarávania.

(4) Počas neprítomnosti alebo nespôsobilosti starostu na výkon funkcie rozhoduje zástupca starostu aj vo veciach, na ktoré bolo starostom vydané osobitné splnomocnenie, a to aj nad rámec uvedený v ods. 3 tohto ustanovenia, pokiaľ to nie je v rozpore s platnou právnou úpravou.

 

§ 8

Postavenie hlavného kontrolóra

(1) Hlavný kontrolór je zamestnancom Obce Ohrady.

Volí a odvoláva ho obecné zastupiteľstvo v zmysle § 18 zákona 369/1990 Zb. v znení neskorších predpisov, na obdobie 6 rokov a jemu je aj za výkon činnosti zodpovedný.

(2) Hlavný kontrolór nesmie, bez súhlasu obecného zastupiteľstva, podnikať alebo vykonávať inú zárobkovú činnosť, a byť členom riadiacich a kontrolných alebo dozorných orgánov právnických osôb, ktoré vykonávajú podnikateľskú činnosť. Kontrolnú činnosť vykonáva nezávisle a nestranne v súlade so základnými pravidlami kontrolnej činnosti. 

(3) Funkcia hlavného kontrolóra je nezlučiteľná s funkciu 

a) poslanca obecného zastupiteľstva

b) starostu

c) člena orgánu právnickej osoby, ktorej zriaďovateľom alebo zakladateľom je obec,

d) iného zamestnanca obce

e) podľa osobitného zákona

(4) Hlavný kontrolór vo vzťahu k obecnému úradu vykonáva kontrolu v rozsahu ustanovení § 18d:

· kontroluje ako úrad zabezpečuje písomnú agendu jednotlivých orgánov obce,

· kontroluje ako úrad vykonáva všeobecne záväzné nariadenia, uznesenia obecného zastupiteľstva a rozhodnutia starostu,

· upozorňuje na nedostatky a porušenia platných právnych predpisov v činnosti úradu,

· na požiadanie obecného zastupiteľstva a starostu zaujíma stanoviská k zákonnosti postupu orgánov obce,

· vykonáva kontrolu vnútorných vecí obce v súlade s § 4 ods. 3 zák. č. 369/1990 Zb.,

· kontroluje pokladničné operácie a účtovníctvo obce,

· kontroluje nakladanie s majetkom obce,

kontrolnej činnosti podľa tohto zákona podliehajú ďalej:

a) rozpočtové a príspevkové organizácie zriadené obcou,

b) právnické osoby, v ktorých má obec majetkovú účasť, a iné osoby, ktoré nakladajú s majetkom obce alebo ktorým bol majetok obce prenechaný na užívanie a to v rozsahu dotýkajúcom sa tohto majetku,

c) osoby, ktorým boli poskytnuté z rozpočtu obce účelové dotácie alebo návratné finančné výpomoci či nenávratné finančné výpomoci podľa osobitné predpisu v rozsahu nakladania s týmito prostriedkami.

(5) Hlavný kontrolór je oprávnený nahliadať do dokladov ako aj do iných dokumentov v rozsahu kontrolnej činnosti podľa § 18d.

 

Tretia hlava

Organizácia obecného úradu

§ 9

Úvodné ustanovenie

(1) Obecný úrad je tvorený zamestnancami obce.

V sporných prípadoch rozhoduje starosta obce.

 

Štvrtá hlava

Zamestnanci pracujúci na obecnom úrade

§ 10

(1) Práva a povinnosti zamestnancov pracujúcich na obecnom úrade sú upravené v zák. č. 313/2001 Z. z.  o verejnej službe v znení neskorších predpisov, Zákonníku práce a v predpisoch na jeho vykonanie, ako aj v ďalších všeobecne záväzných právnych predpisoch .

(2) Práva a povinnosti zamestnancov sú zakotvené tiež v pracovnej zmluve, vo vnútro- organizačných normatívnych právnych aktoch a v pokynoch a príkazoch starostu.

(3) Zamestnanci zachovávajú mlčanlivosť o veciach týkajúcich sa odmeňovania zamestnancov a ďalších informáciach služobného charakteru.

Piata hlava

Spisová služba a obeh písomností

§ 11

Spisová služba

(1) Za organizáciu a riadny chod spisovej služby na obecnom úrade zodpovedá poverený pracovník obecného úradu. Každý zamestnanec je povinný správne zaobchádzať s pridelenými písomnosťami, včas ich vybavovať a zodpovedá za ich ochranu.

(2) Vyhotovenie, odosielanie, označovanie spisov, ďalej príjem a triedenie zásielok, ich archivovanie a skartáciu podrobne upravuje „Spisový a škartačný poriadok.

 

§ 12

Obeh písomností

(1) Na obehu písomností sa zúčastňujú jednotliví pracovníci obecného úradu a starosta, ktorí písomnosti vyhotovujú, kontrolujú, preskúmavajú a schvaľujú.

Podrobnejšia úprava obehu písomností je obsiahnutá v „Spisovom a škartačnom poriadku obce Ohrady (Registratúrny poriadok).

(2) Obeh účtovných dokladov podrobne upravujú „Zásady pre obeh účtovných dokladov v podmienkach samosprávy obce Ohrady.

Šiesta hlava

Pečiatky

§ 13

(1) Starosta a úrad používa okrúhlu pečiatku uprostred s erbom obce (znakom Slovenskej republiky) s textom       „OBEC Ohrady“, ako aj podlhovastú pečiatku s textom „ Obecný úrad Ohrady 

 

Siedma hlava

Ochrana majetku obce

§ 14

(1) Za ochranu objektov a zvereného majetku – v súlade so všeobecne záväznými právnymi predpismi – zodpovedá starosta, a ďalší pracovníci pracujúci na obecnom úrade v rozsahu svojej pôsobnosti.

(2) Základné vzťahy, práva a povinnosti zamestnancov pri ochrane majetku obce v objektoch obecného úradu upravujú „Zásady na ochranu majetku“.

(3) Súčasťou „Zásad na ochranu majetku“ je spôsob rozdelenia a úschovy kľúčov od dvier a brán objektov v užívaní obecného úradu.

 

ôsma hlava

Záverečné ustanovenia

§ 15

(1) Starosta Obce Ohrady je povinný zabezpečiť oboznámenie podriadených zamestnancov s týmto organizačným poriadkom najneskôr do 5 dní odo dňa nadobudnutia jeho účinnosti a u zamestnancov, ktorí nastupujú do zamestnania v deň nástupu do zamestnania.

Zamestnanci sa oboznamujú aj s prípadnými zmenami ako aj s doplnkami, o čom sa vedie písomná evidencia.

Starosta Obce Ohrady zároveň je povinný vyžadovať jeho dôsledné dodržiavanie.

Zamestnanci obce musia potvrdiť písomne oboznámenia sa s týmto organizačným poriadkom. Doklady o tom sa zakladajú do osobných spisov zamestnancov.

(2) Organizačný poriadok Obecného úradu v Ohradoch je k dispozícii zamestnancom obecného úradu u starostu, ktorý je povinný umožniť  do neho nahliadnuť.

(3) Tento Organizačný poriadok Obecného úradu v Ohradoch schválilo Obecné zastupiteľstvo v Ohradoch dňa 15.02.2011

(4) Tento Organizačný poriadok Obecného úradu v Ohradoch nadobúda účinnosť dňom 01.03.2011

  

V Ohradoch dňa 01.02.2011

Jozef  K u b i k 

starosta obce

